Vrou en haar minnaar in hof oor lyk in vlak graf‘n Vlak graf. Argieffoto: SAPD Fikile Mongwe (36) en Innocent Pilosa (21) het in die Moretele-landdroshof in Hammanskraal verskyn. Hulle word aangekla van die moord op Selaelo Lekalakala (61). Lekalakala was ŉ regeringsamptenaar en sou vanjaar aftree. Mongwe is onlangs met Lekalakala getroud nadat sy as huishulp vir hom gewerk het ná sy vrou se dood in 2014. Volgens die polisie is Lekalakala op 30 Desember vermoor en het sy vrou hom op 16 Januarie as vermis aangemeld. Kapt. Kay Makhubele, woordvoerder van die polisie, het gesê ŉ man wat glo gehelp het om die liggaam te begrawe het die polisie van die raaisel rondom Lekalakala se verdwyning ingelig. Volgens die man het die vrou se kêrel, wat ook sy vriend is, hom op 31 Desember gebel en gevra om ŉ hoop vullis te verwyder. Hy het die paartjie gehelp om die lyk, wat in komberse toegedraai en in ŉ groot skottel was, te dra. Hulle het ŉ vlak graf gegrawe. Dit was egter nie diep genoeg nie en hulle het die volgende aand teruggekeer en die gat dieper gegrawe. Volgens die man het hy eers die volgende aand besef dit is ŉ lyk wat hulle begrawe. Die man het intussen ŉ staatsgetuie geword. Die saak is tot 16 Februarie uitgestel wanneer die verdagtes na verwagting om borgtog sal aansoek doen.